ישרס: שלמה אייזנברג לקח הביתה 2.8 מ' ש' בעבור 65% משרה - שוק ההון - TheMarker
ישרס, חברת הנדל"ן הישראלית של איש העסקים שלמה אייזנברג, דיווחה הבוקר על ירידה של 76% ברווח הנקי לרבעון הרביעי של 2012 לסכום של 25 מיליון שקל. הירידה ברווח לא הפריעה לאייזנברג לקחת הביתה שכר של 2.8 מיליון שקל (במזומן) על 65% משרה. מניית החברה מגיבה לדוחות בירידה של 1% במסחר הבוקר בת"א.
ישרס היא אחת מחברות הנדל"ן הוותיקות בישראל (נוסדה בשנת 1950) והיא מחזיקה בשורה של נכסים מניבים באמצעות חברות הבנות שלה: עוגן נדל"ן (85%), אוסיף (66%) ורסקו (100%). החברה מעסיקה 130 עובדים ונסחרת בת"א לפי שווי של 515 מיליון שקל לאחר שהוסיפה לערכה 20% בשנה האחרונה. לחברה חמש סדרות אג"ח בהיקף כולל של כ- 800 מיליון שקל הנסחרות בתשואות יציבות של 2%-4%.
שלמה אייזנברגצילום: עופר וקנין
ישרס הגדילה את מצבת הנכסים שלה בשנת 2012 ועל רקע זה רשמה גידול של 10% בהכנסותיה הרבעוניות לסכום של 128 מיליון שקל. הרווח הגולמי ברבעון הרביעי עלה בשיעור של 14% לסכום של 64 מיליון שקל. למרות העלייה בהכנסות וברווח הגולמי, הרווח הנקי של ישרס ברבעון הרביעי של 2012 ירד בשיעור חד של 76% לסכום של 25 מיליון שקל. הירידה ברווח הנקי מיוחסת לשערוכי נדל"ן חריגים שביצעה ישרס ברבעון הרביעי של 2011 בהיקף של 266 מיליון שקל. שערוכי הנדל"ן ברבעון הרביעי של 2012 הסתכמו בהיקף של 25 מיליון שקל בלבד.
"הצמיחה המרשימה שהשגנו השנה בהכנסות הינן פועל יוצא של המאמצים שהשקענו במהלך השנה לחיזוק הפעילויות השונות בקבוצה" אמר הבוקר שלמה אייזנברג, בתגובה לדוחות. "תרומתם של מגזרי הנדל"ן המניב והנדל"ן למגורים הייתה משמעותית בשנה הנוכחית עם צמיחה מהותית הן בהכנסות משכירות והן ממכירות קרקעות ודירות. אנו פותחים את 2013 בתנופת פיתוח אדירה, עם זכייתנו במכרז לרכישת הקרקע במתחם בנייני האומה" הסביר אייזנברג.
לפני שבועיים זכתה ישרס במכרז של מנהל מקרקעי ישראל לרכישת הקרקע במתחם בנייני האומה בירושלים. ישרס, שהציעה עבור הקרקע 170 מיליון שקל, תקים על השטח 200 יחידות דיור ושטחים מסחריים בהשקעה כוללת של 400 מיליון שקל. ההכנסות מהפרויקט צפויות להסתכם בכ-500 מיליון שקל.